| "יש המון בתי קפה ומוצרים ללא גלוטן בכל מקום"
"יש המון בתי קפה ומוצרים ללא גלוטן בכל מקום"
המאזין סובל מצליאק ומרגיש לא בטוח לאכול מאכלים ללא גלוטן, ולמרות הכול עדיין חוטא לפעמים באכילת מזון עם גלוטן.
"בשנים האחרונות הגעתי למצב שאני לא יכול לעכל גלוטן. גם אם אני סתם אוכל המבורגר אז הבטן שלי מתנפחת", סיפר המאזין ואמר: "רציתי להתייעץ על המאכלים שאפשר לאכול ללא גלוטן", ואמר כי למרות כל הסיכונים לפעמים הוא אוכל מזון עם גלוטן.
ד"ר מאיה רוזמן הבהירה לו כי המאכלים האלה צריכים להיות מחוץ לתפריט שלו בצורה מיידית: "אסור לך לאכול בכלל מאכלים עם גלוטן, גם כאלה שהיו ליד גלוטן, כמו פסטה שבישלו אותה בסיר שלפני זה היו בו מאכלים עם גלוטן", אמרה ד"ר רוזמן.
בהמשך פירטה ד"ר רוזמן מה צריך המאזין לעשות: "אתה לא יכול לקחת פה סיכון, זו מחלה אוטואימונית. ברגע שאתה אוכל מזון עם גלוטן, אתה מגדיל לך את הסיכון בצורה גדולה", והוסיפה, "אם אתה רוצה לאכול המבוגרגר אז יש מקומות עם לחם בלי גלוטן. יש הרבה מקומות שעושים עוגות ומאפים ללא גלוטן, וזה עשוי מקמחים אחרים טובים, שלפעמים אפילו יותר בריאים מקמח לבן רגיל".
המאזין שיתף בפחד שלו לאכול מאכלים שדומים אפילו בצורתם ללחם מהחשש שמא הם יחילו גלוטן. ד"ר רוזמן הסבירה לו כי הוא יכול לברר בכל מסעדה שהוא ילך אליה, האם יש שם מאכלים ללא גלוטן, והזהירה כי הבירור חשוב מאוד. "צ'יפס הרי עשוי מתפוחי אדמה, ואני ראיתי סוג שברשימת הרכיבים שלו יש קמח", גילתה ד"ר רוזמן ואמרה, "משתמשים בו ברשת המבורגרים מאוד גדולה פה בארץ. הם מייבאים צ'יפס קפוא שיש עליו שכבת קמח, כי הם הגיעו למסקנה שהטיגון שלו יוצא יותר קריספי. על הכול אתה צריך לשאול. לאט לאט אתה תתרגל לזה וזה בכלל לא נורא".
ד"ר רוזמן גם הרגיע את המאזין וסיפרה לו כי אפשר ליהנות מאוכל גם ללא גלוטן: "היום אפשר להסתדר בקלות. פעם בקושי אפשר היה להשיג לחם ללא גלוטן, ואנשים היו מחכים לפסח כדי להשיג מאכלים בלי קמח - אבל היום כמעט בכל הסופרים יש מחלקה ענקית ללא גלוטן שבה יש מצרכים כמו קמחים, ופלים, פסטה".
בסיום השיחה המליצה ד"ר רוזמן למאזין לקרוא את רשימת הרכיבים של המצרכים כדי להוריד את החשש שהמאכל מכיל גלוטן: "למשל פסטה מקמח עדשים, מכילה עדשים כתומות בלבד וזהו, אז לא צריך לחפש אם זה נטול גלוטן. יש מלא אופציות ואתה לא צריך לפחד, רק לקרוא על האריזות ולשאול במסעדות".